b"\n_START_ARTICLE_\nPalau Reial d'El Pardo\n_START_SECTION_\nHist\xc3\xb2ria\n_START_PARAGRAPH_\nEls or\xc3\xadgens d'aquest palau se situen l'any 1405, quan Enric III de Castella va ordenar la construcci\xc3\xb3 d'una casa a El Pardo, un lloc que el monarca freq\xc3\xbcentava per la seva riquesa cineg\xc3\xa8tica. Enric IV de Castella la va convertir despr\xc3\xa9s en un petit castell._NEWLINE_Posteriorment, l'emperador Carles I man\xc3\xa0 la conversi\xc3\xb3 del castell en palau reial, a partir d'un primer disseny de Luis de la Vega, autor del palau de Valsa\xc3\xadn. Les obres comen\xc3\xa7aren en 1547 i conclu\xc3\xafren en 1558, sota el regnat de Felip II, per l'arquitecte Joan de Vergara._NEWLINE_El 13 de mar\xc3\xa7 de 1604 un gran incendi va destruir bona part del palau i moltes obres pict\xc3\xb2riques, a excepci\xc3\xb3 de la Venus de El Pardo, de Tici\xc3\xa0 (actualment al Museu del Louvre, a Par\xc3\xads). Conten que quan informaren d'aquest fet a Felip III va preguntar per aquest quadre i va dir: \xc2\xabSi aquest quadre s'ha salvat, la resta no importa\xc2\xbb. El monarca decret\xc3\xa0 la seva reconstrucci\xc3\xb3 amb un pressupost de 80.000 ducats, concedint la direcci\xc3\xb3 de l'obra a Francesc de Mora, successor de Joan de Herrera en l'execuci\xc3\xb3 del Monestir de l'Escorial._NEWLINE_En 1772, Carles III millor\xc3\xa0 el palau, encomanant-ne l'ampliaci\xc3\xb3 a Francesco Sabatini._NEWLINE_Fou en aquest palau on va morir Alfons XII, en 1885._NEWLINE_Al segle XX, finalitzada la Guerra Civil, el dictador Francisco Franco va fixar aqu\xc3\xad la seva resid\xc3\xa8ncia. En l'actualitat el rei Joan Carles celebra en el palau actes oficials i socials, i allotja en les seves depend\xc3\xa8ncies als caps d'Estat estrangers que visiten oficialment Espanya._NEWLINE_Al voltant de l'edifici es va crear un nucli urb\xc3\xa0, que avui constitueix un dels vuit barris del districte Fuencarral-El Pardo de la capital d'Espanya.\n_START_SECTION_\nExterior\n_START_PARAGRAPH_\nEl palau \xc3\xa9s de planta quadrangular i est\xc3\xa0 envoltat per un fossat. Presenta torrasses als extrems i pati central, aix\xc3\xad com dos patis laterals (anomenats dels \xc3\x80ustries i dels Borbons), t\xc3\xadpic dels antics alc\xc3\xa0ssers espanyols. _NEWLINE_Destaquen el s\xc3\xb2col de granit, un mur de rajola i el sostre. Les portes i les finestres estan envoltades amb pedra treballada. Destaca la portada principal i els jardins._NEWLINE_De l'\xc3\xa8poca de Felip II s\xc3\xb3n les cobertes de pissarra i els emplomats, realitzades per oficials flamencs i plomers anglesos. Fou un dels primers edificis d'Espanya amb sostre de pissarra.\n_START_SECTION_\nInterior\n_START_PARAGRAPH_\nEl palau albergava importants obres pict\xc3\xb2riques i elements decoratius de gran valor fins a l'incendi del segle XVII. Malgrat tot, de l'\xc3\xa8poca de Felip II es conserva un sostre pintat per Gaspar Becerra i de la de Felip III les pintures realitzades per Carducho i Cabrera._NEWLINE_Al segle XVIII, les seves depend\xc3\xa8ncies foren dotades amb una rellevant col\xc2\xb7lecci\xc3\xb3 de tapissos, elaborats a la Reial F\xc3\xa0brica de Madrid, a partir d'esbossos de Francisco Bayeu, Castillo i Goya._NEWLINE_Els quadres m\xc3\xa9s destacats del palau s\xc3\xb3n el Retrat d'Isabel la Cat\xc3\xb2lica, de Joan de Flandes, i el Retrat d'En Joan Josep d'\xc3\x80ustria a cavall, de Josep de Ribera, a m\xc3\xa9s d'obres d'Antonio Moro, Hieronymus Bosch, S\xc3\xa1nchez Coello, Lucas de Heere i Sofonisba Anguissola. _NEWLINE_En l'incendi de 1604, es cremaren importants llen\xc3\xa7os de la col\xc2\xb7lecci\xc3\xb3 de Felip II, per\xc3\xb2 no la Venus de El Pardo, de Tiziano, actualment en el Museu del Louvre._NEWLINE_El mobiliari correspon als segles XVIII i XIX, aquestes \xc3\xbaltimes d'estil Imperi. _NEWLINE_Arquitect\xc3\xb2nicament, l'escalinata dissenyada per Francesc Sabatini i el Pati dels Borbons s\xc3\xb3n els elements m\xc3\xa9s interessants de l'interior del palau."